病中和東里寺中作
作者：杜範
朝代：宋

paragraphs: 陋質百不能，補敗倚師友。
東里丈人行，幸忝巾屨後。
君詩如秋霽，峭絕森碧岫。
又如萬古壑，潺湲瀉寒溜。
一手轉機軸，四顧無匹偶。
明窗一披讀，張膽不論斗。
願分有餘光，屢奪自醉酒。
駑駘費剪拂，鞭策誰可久。
徂暑變新凉，一氣分六九。
逼仄塵區間，蒸鬰未改舊。
心逐林泉佳，病滋面目醜。
起來强力貧，寧敢繼富有。